MOZZJONI GĦAL RIŻOLUZZJONI biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni skond l-Artikolu 103(2) tar-Regoli ta' Proċedura f'isem il-Grupp PSE dwar is-sitwazzjoni fil-Lvant Nofsani Riżoluzzjoni tal-Parlament Ewropew dwar is-sitwazzjoni fil-Lvant Nofsani Il-Parlament Ewropew , wara li kkunsidra r-riżoluzzjonijiet ta' qabel dwar il-Lvant Nofsani, b'mod partikulari dawk tas-7 ta' Settembru 2006 fuq is-sitwazzjoni fil-Lvant Nofsani u tas-16 ta' Novembru 2006 fuq is-sitwazzjoni fl-Istrixxa ta' Gaża u tal-21 ta' Ġunju fuq il-programm MEDA u l-għajnuna finanzjarja lill-Palestina: evalwazzjoni, implimentazzjoni u kontroll, wara li kkunsidra r-Riżoluzzjonijiet tal-Kunsill tas-Sigurtà tan-NU Nru 242 (1967), 338 (1973), 1559 (2004), 1701 (2006) u 1757 (2007), wara li kkunsidra l-konklużjonijiet tal-laqgħa tal-Kunsill għar-Relazzjonijiet Esterni tat-18 ta' Ġunju 2007, wara li kkunsidra l-istqarrijiet tal-Kwartett tas-16 ta' Ġunju 2007 u tas-27 ta' Ġunju 2007, wara li kkunsidra l-Artikolu 103(2) tar-Regoli ta' Proċedura tiegħu, billi l-40 anniversarju tal-gwerra, li ntemmet bl-okkupazzjoni ta' l-Istrixxa ta' Gaża, tax-Xatt tal-Punent u ta' l-Għoljiet tal-Golan mill-Iżrael, il-Lvant Nofsani jinsab miżgħud b'bosta kunflitti, u bin-nuqqas ta' riżultati fl-isforzi għall-kisba tal-paċi ġusta u dejjiema bejn l-Iżraeljani u l-Palestinajni, u bejn l-Iżrael u l-pajjiżi Għarab, billi s-sitwazzjoni ekonomika u soċjali drammatika u dejjem sejra lura fit-Territorji Okkupati tal-Palestina ġabet magħha kriżi umanitarja kbira f'Gaza li kellha konsegwenzi politici serji, billi l-Gvern ta' Unità Nazzjonali Palestinjan, li kien ifformat fuq il-bażi tal-Ftehima ta' Mecca tat-8 ta' Frar 2007, ġie xolt mill-President Abbas wara l-kontroll militari mill-Hamas f'Gaża; billi l-President Abbas iddikjara stat ta' emerġenza u installa gvern ta' emerġenza mmexxi mill-Prim Ministru Fayyad, billi r-restrizzjonijiet fuq il-moviment tal-prodotti u tal-persuni, il-kostruzzjoni tal-ħajt diviżorju, iż-żamma tad-dħul mit-taxxa u mid-dwana u d-deċiżjoni tal-Kwartett li jissospendi l-għajnuna diretta lill-Awtorità Nazzjonali Palestinjana kkontribwew għall-approfondiment tal-kriżi, minkejja l-Mekkaniżmu Temporanju Internazzjonali (TIM) u ż-żieda fl-għajnuna għall-proġetti mogħtija mill-UE, billi l-Kunsill iddikjara li l-Unjoni Ewropea se tkompli bir-relazzjonijiet normali ma' l-Awtorità Palestinjana b'mod immedjat, u li se tiżviluppa l-kundizzjonijiet għal għajnuna urġenti ta' natura prattika u finanzjarja, li tinkludi għajnuna finanzjarja diretta lill-gvern, għajnuna lill-Pulizija Pajżana Palestinjana permezz tal-bidu mill-ġdid ta' l-EUPOL COPPS u t-tkomplija tal-Missjoni ta' l-UE għall-Assistenza fuq il-Fruntiera f'Rafah, billi l-Inizjattiva Għarbija għall-Paċi li tnediet mill-ġdid waqt is-Samit ta' Riyadh tal-Lega Għarbija fid-29 ta' Marzu 2007 offriet opportunità ġdida u kredibbli għal ftehim sħiħ għall-paċi fir-reġjun wara għexieren ta' snin ta' gwerer u konflitti bejn l-Iżraeljani u l-Palestinjani, u bejn l-Iżrael u l-pajjiżi Għarab, billi hemm ir-riskju ta' deterjorazzjoni ulterjuri tas-sitwazzjoni fil-Libanu wara l-isplużjoni riċenti ta' vjolenza, li kkawżat il-mewt ta' bosta persuni ċivili, u l-attakk kontra l-UNIFIL, li kkaġuna l-mewt ta' sitt suldati, u l-assassinju ta' Walid Eido, billi din is-sitwazzjoni ta' emerġenza għal darb'oħra tixħet dawl fuq il-qagħda ħażina tar-refuġjati Palestinjani fil-Libanu, billi fit-30 ta' Mejju 2007 il-Kunsill tas-Sigurtà tan-NU adotta r-Riżoluzzjoni 1757 li, fil-Kapitlu VII tagħha, tistabbilixxi tribunal internazzjonali li jkun responsabbli għall-ġuri tal-qattiela tal-Prim Ministru Libaniż Rafik Hariri fl-2005 u ta' vittmi oħra ta' sensiela ta' assassinji politiċi oħrajn fil-Libanu, Jesprimi t-tħassib profond tiegħu dwar il-konsegwenzi gravi possibbli tal-kriżi attwali fil-Lvant Nofsani, inklużi aktar attakki militari u terroristiċi, u radikalizzazzjoni akbar, li jfixklu s-sitwazzjoni politika fraġili fir-reġjun kollu; Jitlob għall-bidu mill-ġdid tad-djalogu politiku intern bejn il-Palestinjani, li jwassal għall-ħolqien ta' gvern ġdid fi spirtu ta' rikonċiljazzjoni u għaqda nazzjonali u li jevita d-diviżjoni ġeografika u politika tax-Xatt tal-Punent u ta' Gaża; Jisħaq li l-għajnuna mogħtija mill-komunità internazzjonali lill-President Abbas trid tkun akkumpanjata bi pjan politiku konkret u realistiku li jwassal għal ftehim ta' status permanenti, bil-prospett ta' soluzzjoni komprensiva u dejjiema li tkun ibbażata fuq l-eżistenza ta' żewġ Stati demokratiċi, sovrani u vijabbli li jgħixu ħdejn xulxin fil-paċi fi ħdan fruntieri siguri u rrikonoxxuti internazzjonalment, skond ir-riżoluzzjonijiet rilevanti tal-Kunsill tas-Sigurtà tan-NU; Jisħaq li l-Unjoni Ewropea u l-komunità internazzjonali għandhom jagħmlu l-almu kollu tagħhom biex jiżguraw il-provvista ta' l-enerġija u ta' l-assitenza umanitarja għall-popolazzjoni ta' Gaza, li m'għandhiex tiġi abbandunata; Jistieden lill-Kunsill u lill-Kummissjoni biex jinvolvu lill-awtoritajiet lokali fit-twassil ta' l-assistenza umanitarja, sabiex tiżdied l-effiċjenza tagħha għall-benefiċċju tal-popolazzjoni; Jilqa' l-estensjoni tal-Kwartett tal-Mekkaniżmu Internazzjonali Temporanju għall-aħħar ta' Settembru 2007 u t-tkomplija ta' l-assistenza finanzjarja diretta lill-Awtorità Nazzjonali Palestinjana; jitlob biex ikun hemm aktar appoġġ internazzjonali u reġjonali; Jinnota li l-Gvern ta' l-Iżrael iddeċieda li jerġa' jibda t-trasferiment parzjali tad-dħul miżmum tat-taxxa u d-dwana; jitlob għat-trasferiment komplut u regolari ta' dan id-dħul; Jisħaq li bl-għajnuna tal-komunità internazzjonali, kemm l-Iżraelani u kemm il-Palestinjani għandhom jieħdu sensiela ta' miżuri li jibnu l-kunfidenza, li għandhom jinkludu l-ħelsien immedjat tal-ministri, il-leġiżlaturi u s-sindki Palestinjani li jinsabu miżmumin fil-ħabs u tal-Kapural Iżraeljan Gilad Shalit; jilqa' l-ħelsien tal-ġurnalist tal-BBC Alan Johnston u japprezza dan il-ġest bħala pass pożittiv 'il quddiem; Jikkunsidra d-dimensjoni u l-approċċ reġjonali bħala l-bażi ta' l-isforzi kollha li huma maħsubin biex tinġieb il-paċi dejjiema fil-Lvant Nofsani, u jfakkar li la l-prekundizzjonijiet u lanqas l-unilateraliżmu m'huma t'għajnuna għal dawn l-isforzi; iqis, f'dan il-kuntest, l-irwol tas-Sirja u d-djalogu magħha bħala wieħed mill-fatturi ewlenin; jafferma mill-ġdid it-tama tiegħu li l-isforzi kollha maħsubin biex jistabbilixxu mill-ġdid id-djalogu bejn is-Sirja, il-pajjiżi ġirien tagħha u l-komunità internazzjonali jkollhom riżultat pożittiv; Jistieden lill-Kunsill u lill-Kummissjoni biex jipprovdu l-mezzi kollha neċessarji sabiex it-tribunal internazzjonali responsabbli għall-ġuri tal-qattiela tal-Prim Ministru Libaniż Rafik Hariri u tal-vittmi ta' sensiela ta' assassinji politiċi oħra fil-Libanu, ikun jista' jaħdem b'mod effettiv u jkun jista' jesegwixxi l-mandat tiegħu; iħeġġeġ lill-partijiet Libaniżi kollha biex jappoġġjaw lil dan it-tribunal, u lis-Sirja biex tikkopera bis-sħiħ fil-ħidma tiegħu; Japprezza l-fatt li, minkejja l-vjolenza li faqqgħet dan l-aħħar, li kienet ipprovokata minn netwerks terroristiċi esterni, il-Gvern Libaniz u l-partiti politiċi rnexxielhom jevitaw li l-qagħda tmur għall-agħar u li l-kriżi politika interna fil-pajjiż tkompli tikber; jerġa' jtenni l-importanza ta' l-irwol ta' l-UNIFIL; Jenfasizza li l-istabbilità politika fil-Libanu la tista' tinbena bil-vjolenza u lanqas permezz ta' l-influwenza esterna, iżda bi djalogu politiku intern li jirrinforza l-gvern; jerġa' jitlob biex jitnieda mill-ġdid id-djalogu għall-unità nazzjonali sabiex jiġu eliminati d-differenzi u jiġi evitat vojt governattiv fiż-żmien ta' tħejjija għall-elezzjonijiet presidenzjali li għandhom isiru fil-ħarifa ta' din is-sena; jilqa' b'sodisfazzjon l-inizjattivi kollha bil-għan li jitħaffef dan id-djalogu; Iħeġġeġ lill-Gvern Libaniż biex jagħmel kull sforz sabiex iwaqqaf kull xorta ta' diskriminazzjoni kontra r-refuġjati Palestinjani; iħeġġeġ, f'dan is-sens, il-Kunsill u l-Kummissjoni biex jipprovdu l-għajnuna meħtieġa fi ħdan il-qafas tal-Pjan ta' Azzjoni; Jitlob biex jinħelsu mill-aktar fis iż-żewġ suldati Iżraeljani maqbuda, Eldad Regev u Ehud Goldwasser; Jisħaq fuq l-importanza tal-Pjan Għarbi u ta' l-opportunità li jagħti għal koperazzjoni intensiva bejn il-Kwartett, il-Lega Għarbija u l-pajjiżi tar-reġjun; Iħeġġeġ lill-Kunsill biex jiżgura li l-Unjoni Ewropea ssib il-vuċi tagħha, u dan ukoll fil-qafas tal-Kwartett, fl-isforzi maħsubin biex jinbdew mill-ġdid negozjati ġenwini dwar id-diversi binarji tal-proċess tal-paċi fil-Lvant Nofsani; jisħaq li dawn il-binarji m'għandhomx għalfejn ikunu indirizzati b'mod simultanju, iżda huma marbutin ma' xulxin mill-qrib; jisħaq li, f'dan l-orizzont politiku, il-mixja lejn konferenza internazzjonali tal-paċi għal-Lvant Nofsani għandha ssir prospett vijabbli; Jagħti istruzzjonijiet lill-President tiegħu biex iressaq din ir-riżoluzzjoni lill-Kunsill, lill-Kummissjoni, lir-Rappreżentant Għoli għas-CFSP, lill-President ta' l-Awtorità Palestinjana, lill-Kunsill Leġiżlattiv Palestinjan, lill-Knesset u lill-Gvern Iżraeljan, lill-Parlament u lill-Gvern tal-Libanu, lill-Parlament u lill-Gvern tas-Sirja, u lis-Segretarju Ġenerali tal-Lega ta' l-Istati Għarab.
Extracted from 14731502__MOTION__B6-2007-0273__MT.txt